32003R2328
L 345/34
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2328/2003 НА СЪВЕТА
от 22 декември 2003 година
относно установяване на компенсационен режим за допълнителната себестойност при търговската реализацията на някои рибни продукти от Азорските острови, о-в Мадейра, Канарските острови и френските отвъдморски територии Гвиана и Реюнион, причинена от крайната периферност на тези региони
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 37 и член 299, параграф 2 от него,
като взе предвид предложението на Комисията,
като взе предвид становището на Европейския парламент (1),
като взе предвид становището на Европейския икономически и социален комитет (2),
като има предвид, че:
(1)
Риболовният отрасъл в крайните периферни региони на Общността среща затруднения, които особено се усложняват от цената на транспорта на рибните продукти до пазарите поради отдалечеността и изолацията на тези региони.
(2)
С Решения 89/687/ЕИО (3), 91/314/ЕИО (4) и 91/315/ЕИО (5) Съветът въведе програми със специални условия, пригодени към отдалечеността и островния характер, съответно за френските отвъдморски територии (Посейдом), за Канарските острови (Посейкан) и за Мадейра и Азорските острови (Посейма), които се вписват в общата европейска политика по отношение на крайните периферни региони и очертават общите мерки, позволяващ да се отчете спецификата и трудностите в тези региони.
(3)
Член 299, параграф 2 от Договора признава специфичните трудности, които се отразяват на икономическото и социалното положение на крайните периферни региони и които се усложняват от тяхната отдалеченост и островния им характер. Това важи и за риболовния отрасъл.
(4)
Тези региони се сблъскват с някои специфични проблеми на развитието, като увеличената цена на реализация на някои продукти поради тяхната крайна периферност.
(5)
За да се поддържа конкурентноспособността на някои продукти от риболовния отрасъл спрямо другите региони в Общността, през 1992 и 1993 г. бяха въведени дейности за компенсация на тези допълнителни стойности. Тези действия бяха последвани през 1994 г. и през периода 1995-1997 г. от Регламенти (ЕО) № 1503/94 (6) и (ЕО) № 2337/95 (7), а през периода 1998-2002 г. от Регламенти (ЕО) № 1587/98 (8) и (ЕО) № 579/2002 (9). Необходимо е да се предвиди продължение и след 2003 г. на компенсационния режим за свръхстойностите при обработката и реализацията на някои рибни продукти и да се приемат съответните мерки за продължаване на тези дейности.
(6)
Нестопанският и крайбрежният риболов имат голяма икономическо и социално значение за крайните периферни региони на Европейката общност.
(7)
Необходимо е да бъдат рационализирани риболовните дейности с оглед по-доброто управление на наличните запаси, като се отчитат резултатите от научните изследвания и техническите постижения на различните научни институции в тези крайни периферни региони.
(8)
С оглед опазването и регулирането на рибните ресурси в тези региони е необходимо да се спазва европейското законодателство в тази област и в частност, по отношение н френския департамент Гвиана, забраната за улов на скариди на дълбочина под 30 метра.
(9)
За да се насърчи икономическото развитие на крайните периферни региони, е необходимо държавите-членки да имат право да изменят количествата, а Комисията - правото да променя размерите на средствата и количествата, предвидени за различните видове от един и същи краен периферен регион и между различните периферни региони на една държава-членка, за да се отчитат промените в условията на реализация и в техните характеристики.
(10)
Освен това, когато тези изменения между различни видове или в рамките на периферни региони, принадлежащи на една и съща държава-членка, не водят да пълно използване на наличните обеми, е уместно Комисията да има правото да преразпределя средствата и количествата, предвидени за различните видове между различни периферни региони на различни държави-членки. Това преразпределяне не нарушава схемата за преразпределяне на финансовите средства, отпуснати съгласно настоящия регламент за следващите години.
(11)
Необходимо е да се приемат необходимите мерки за прилагане на настоящия регламент съгласно Решение 1999/468/ЕО на Съвета от 28 юни 1999 г. относно установяване на условията и реда за упражняване на изпълнителните правомощия, предоставени на Комисията (10),
ПРИЕ НАСТОЯЩИЯ РЕГЛАМЕНТ:
Член 1
Предмет
С настоящия регламент се въвежда компенсационен режим на свръхстойностите, причинени от крайно периферното разположение (по-долу „компенсация“), при реализацията на някои рибни продукти от Азорските острови, Мадейра, Канарските острови и френските департаменти Гвиана и Реюнион, изброени в приложения I-V.
Член 2
Бенефициери
Компенсацията е предназначена за производителите, собствениците или ползвателите на кораби, регистрирани в пристанищата на регионите, визирани в член 1 и упражняващи дейността си в тях, за техните асоциации, както и за работещите в преработвателната промишленост и търговското разпространение на тези продукти и техните асоциации, понасящи последствията от свръхстойностите при реализацията, причинени от крайното периферно разположение на тези региони.
Член 3
Азорски острови
По отношение на Азорските острови компенсация се изплаща за рибните продукти от приложение I. Размерът на компенсацията и количествата за този регион са следните:
a)
177 EUR на тон риба тон за максимално количество 10 000 тона годишно, доставени на местната индустрия;
б)
455 EUR на тон за видовете риба, която се реализира прясна на пазара, при максимално количество 2 000 тона годишно;
в)
148 EUR на тон за дребните дънни организми и дълбоководни видове, доставени на местната индустрия или на местни асоциации или организации на производителите и предназначени за замразяване или преработка, при максимално количество 1 554 тона годишно.
Член 4
Mадейра
По отношение на Мадейра компенсация се изплаща за рибните продукти от приложение II. Размерът на компенсацията и количествата за този регион са следните:
a)
230 EUR на тон риба тон за максимално количество 4 000 тона годишно, доставени на местната индустрия;
б)
250 EUR на тон за черна риба меч при максимално количество 1 600 тона годишно;
в)
1 080 EUR на тон за продукти от аквакултури при максимално количество 50 тона годишно.
Член 5
Канарски острови
По отношение на Канарските острови компенсация се изплаща за рибните продукти от приложение III. Размерът на компенсацията и количествата за този регион са следните:
а)
950 EUR на тон за риба тон, транспортирана за реализация с въздушен транспорт, при максимално количество 1 619 тона годишно;
б)
500 EUR на тон риба тон, транспортирана за реализация с морски транспорт в брутен вид, при максимално количество 453 тона годишно;
в)
250 EUR на тон албакор, транспортирана за реализация в специални опаковки с морски транспорт, при максимално количество 453 тона годишно;
г)
220 EUR на тон албакор, транспортирана за реализация в брутен вид с морски транспорт, при максимално количество 712 тона годишно;
e)
240 EUR на тон сардина и скумрия, предназначени за замразяване, при максимално количество 347 тона годишно;
ж)
268 EUR на тон за главоноги и дънни видове при максимално количество 8 292 тона годишно;
з)
1 300 EUR на тон за продукти от аквакултури при максимално количество 1 157 тона годишно.
Член 6
Гвиана
По отношение на Гвиана компенсация се изплаща за рибните продукти от приложение IV. Размерът на компенсацията и количествата за този регион са следните:
а)
1 100 EUR на тон за промишлен улов на скариди при максимално количество 3 300 тона годишно;
б)
1 100 EUR на тон за нестопански улов на бяла риба, продавана прясна, при максимално количество 100 тона годишно;
в)
527 EUR на тон за нестопански улов на бяла риба, продавана замразена, при максимално количество 500 тона годишно.
Член 7
Остров Реюнион
По отношение на остров Реюнион компенсация се изплаща за рибните продукти от приложение V. Размерът на компенсацията и количествата за този регион са EUR 1 400 на тон за риба меч, риба тон, марлина, акула, риба ветроход и корифена, при максимално количество 618 тона годишно.
Член 8
Преразпределяне на средствата и количествата
1. Ако Комисията няма възражения, в срок от четири седмици след подаването на надлежно мотивирана молба за преразпределяне, всяка държава-членка може да изменя количествата, предвидени за различните видове съгласно членове 3-7, без да увеличава общия годишен пакет, предвиден за всяка държава-членка, нито да надвишава сумата, предвидена за компенсация на тон от дадения вид.
2. След като получи информация от заинтересованите държави-членки, Комисията може да преразпредели средствата и количествата, предвидени за различните видове в зависимост от техните характеристики и условията за тяхното производство и реализация в рамките на общите финансови разпоредби от членове 3-7.
Преразпределянето става в рамките на един регион, между отделни региони от една държава-членка или между няколко държави-членки.
3. При преразпределянето между различни държави-членки се спазва схемата на разпределяне на отпуснатите финансови средства в рамките на общия годишен пакет за съответната дейност, определен от бюджетния орган.
4. При преразпределянето съгласно параграфи 1, 2 и 3 се отчитат всички данни, позволяващи да се установят промените, оправдаващи това преразпределяне и по-специално биологичните характеристики на видовете, вариациите в свръхстойностите и качествените и количествени аспекти на производството и реализацията.
Член 9
Подробни правила на приложение
Подробни правила на приложение на настоящия регламент се определят по процедурата, предвидена в член 10, параграф 2.
Член 10
Комитет
1. Комисията се подпомага от Управителния комитет по рибни продукти, наричан по-нататък „комитет“.
2. При позоваване на настоящия параграф се прилагат членове 4 и 7 от Решение 1999/468/ЕО.
Периодът, предвиден в член 4, параграф 3 от Решение 1999/468/ЕО се определя на един месец.
3. Комитетът приема вътрешен правилник.
Член 11
Финансиране
Мерките, предвидени в настоящия регламент, са интервенционни мерки за регулиране на селскостопанските пазари по смисъла на член 2 от Регламент (ЕО) № 1258/1999 (11). Те се финансират от Европейския фонд за ориентиране и гарантиране на земеделието (ФЕОГА), секция „Гарантиране“.
Член 12
Отчет
Най-късно до 1 юни 2006 г. Комисията внася в Европейския парламент, в Съвета и в Европейския икономически и социален комитет отчет за изпълнението на мерките, предвидени в настоящия регламент, придружен при необходимост с предложения за допълнителни мерки за постигане на целите на настоящия регламент.
Член 13
Преходни разпоредби
Молбите за преразпределяне, внесени в Комисията съгласно член 2, параграф 6 от Регламент (ЕО) № 1587/98, по които не е взето решение към датата на влизане в сила на настоящия регламент, се решават по процедурата от член 8.
Член 14
Влизане в сила
Настоящият регламент влиза в сила в деня на публикуването му в Официален вестник на Европейския съюз.
Прилага се от 1 януари 2003 до 31 декември 2006 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 декември 2003 година.